કલ્પા એ આમ તો હિમાચલ પ્રદેશનો એક નાનો સરખો કસબો છે, પણ ત્યાંની સુંદરતા એવી છે કે તમારી આંખો પાંપણ ઝપકાવાનું ભૂલી જાય. અહીં ના તો શહેરો જેવી ટ્રાફિકની ભીડભાડ છે, ના તો હોટલમાં બુકિંગની મારામારી. હિંન્દુ, બૌદ્ધ અને શીખ ધર્મોના લોકો માટે ખૂબ મહત્ત્વપૂર્ણ એવા કિન્નર કૈલાસ શિખરનો નજારો અહીંથી જોવો એ આહ્લાદક અનુભવ છે. અહીં જોકે, ફૂડ પોઈન્ટ્સ ઓછા છે, પણ જે છે તેમાં તમને ફૂડનું વૈવિધ્ય મળશે. અહીં સ્ટાર રેટેડ હોટલ્સ નથી, પણ સ્થાનિક લોકોની ‘અતિથિ દેવો ભવ'ની ભાવના તમારા હૃદયને સ્પર્શી જશે. શહેરની કૃત્રિમ જિંદગીથી દૂર, પ્રકૃતિની ગોદમાં જવા ઈચ્છતા હો તો કલ્પા એ શ્રેષ્ઠ સ્થળ છે.